P-32/08
Natisni
Opravilna št.:
P-32/08
Datum odločitve:
7. 10. 2009
ECLI:
ECLI:SI:USRS:2009:P.32.08
Akt:
Spor o pristojnosti
Izrek:
Za odločanje o zahtevi za sodno varstvo zoper odločbo o prekršku št. 555004813195-7/2007 (3E692-10) z dne 23. 11. 2007 je pristojno Okrajno sodišče v Ljubljani.
Evidenčni stavek:
Policijska postaja Ljubljana Center je o zahtevi za sodno varstvo zoper izdani plačilni nalog odločala kot o ugovoru zoper plačilni nalog in na tej podlagi izdala odločbo o prekršku. Za odločanje o zahtevi za sodno varstvo zoper odločbo o prekršku pa je pristojno Okrajno sodišče v Ljubljani
.
Geslo:
1.2.51.7.2 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Spor o pristojnosti - Prizadeti organ.
1.3.52.1.3 - Ustavno sodstvo - Pristojnost - Odločitev - V sporu o pristojnosti - Med sodišči in drugimi državnimi organi.
1.5.51.3.3 - Ustavno sodstvo - Odločbe - Vrste odločitev Ustavnega sodišča - Odločitve v drugih postopkih - Odločitev o tem, kateri organ je pristojen.
Pravna podlaga:
Člen 61.4, Zakon o Ustavnem sodišču [ZUstS]
Opomba:
Vrsta zadeve:
spori o pristojnosti
Vrsta akta:
drugi akti
Vlagatelj:
Policijska postaja Ljubljana Center, Ljubljana
Datum vloge:
7. 5. 2008
Vrsta odločitve:
odločba
Vrsta rešitve:
določitev pristojnega organa
Dokument:
US28853
Dokument v PDF obliki:
P-32-08.pdf
87 KB
Prenesite datoteko
P-32/08-6
7. 10. 2009
ODLOČBA
Ustavno sodišče je v postopku za rešitev spora glede pristojnosti, začetem z zahtevo Policijske postaje Ljubljana Center, na seji 7. oktobra 2009
odločilo:
Za odločanje o zahtevi za sodno varstvo zoper odločbo o prekršku št. 555004813195-7/2007 (3E692-10) z dne 23. 11. 2007 je pristojno Okrajno sodišče v Ljubljani.
Obrazložitev
A.
1. Policijska postaja Ljubljana Center je na podlagi 57.a člena Zakona o prekrških (Uradni list RS, št. 7/03 in nasl. – v nadaljevanju ZP-1) izdala plačilni nalog št. 8204440-6 z dne 26. 9. 2007 zaradi prekrška po šestem odstavku 52. člena Zakona o varnosti cestnega prometa (Uradni list RS, št. 83/04 in nasl. – v nadaljevanju ZVCP-1). Zoper plačilni nalog je obdolženi vložil ugovor z dne 22. 10. 2007, o katerem je Policijska postaja Ljubljana Center odločila z odločbo o prekršku št. 555004813195-7/2007 (3E692-10) z dne 23. 11. 2007, izdano na podlagi 57.b člena ZP-1. Zoper navedeno odločbo je domnevni kršitelj vložil zahtevo za sodno varstvo.
2. Okrajno sodišče v Ljubljani, ki je zahtevo za sodno varstvo zoper zgoraj navedeno odločbo o prekršku prejelo v reševanje, se je s sklepom št. PR-15254/2007-2402 z dne 4. 4. 2008 izreklo za stvarno nepristojno. V sklepu je navedlo, da je 25. 11. 2006 začel veljati Zakon o spremembah in dopolnitvah Zakona o prekrških (ZP-1B),[1] na podlagi katerega je v 57.b členu ZP-1 določeno, da zoper plačilni nalog iz 57. člena tega zakona, ki se izda za kršitve predpisov o ustavljanju in parkiranju vozil v cestnem prometu, ni dovoljena zahteva za sodno varstvo, kršitelj pa ima pravico do ugovora. Nadalje je navedlo, da odloča o ugovoru prekrškovni organ z odločbo o prekršku, ugovor pa šteje kot izjava v hitrem postopku. Glede na to, da naj bi ZP-1D v času, ko je Policijska postaja Ljubljana Center poslala sodišču zahtevo za sodno varstvo, že veljal, bi po mnenju Okrajnega sodišča moral biti v danem primeru izdan plačilni nalog s pravnim poukom o pravici do ugovora in ne do zahteve za sodno varstvo.
3. Policijska postaja Ljubljana Center meni, da je postopala pravilno, ko je zadevo poslala v odločanje Okrajnemu sodišču. Pred tem naj bi namreč izvedla ugovorni postopek in izdala odločbo o prekršku. Zoper odločbo je bila vložena zahteva za sodno varstvo, ki naj bi jo prekrškovni organ preizkusil v skladu s petim odstavkom 63. člena ZP-1 in jo na podlagi sedmega odstavka istega člena posredoval Okrajnemu sodišču v odločanje. Iz navedenih razlogov prekrškovni organ meni, da ni pristojen za odločanje o zahtevi za sodno varstvo, ki mu je bila odstopljena, in predlaga, naj Ustavno sodišče reši spor glede pristojnosti.
B.
4. Ustavno sodišče je na podlagi osme alineje prvega odstavka 160. člena Ustave pristojno, da odloča o sporih glede pristojnosti med sodišči in drugimi državnimi organi. Po drugem odstavku 61. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko, če pride do spora glede pristojnosti zato, ker več organov zavrača pristojnost v posamezni zadevi, zahteva rešitev spora glede pristojnosti organ, ki mu je bila zadeva odstopljena, ker meni, da zanjo ni pristojen.
5. V skladu s četrtim odstavkom 57.a člena ZP-1[2] zoper plačilni nalog, izdan na podlagi prvega odstavka tega člena, ni dovoljena zahteva za sodno varstvo, temveč ugovor, ki šteje kot izjava v hitrem postopku o prekršku in o katerem odloči prekrškovni organ z odločbo o prekršku. Enako velja na podlagi 57.b člena ZP-1 tudi za plačilni nalog, izdan na podlagi 57. člena ZP-1, ki se izda za kršitve predpisov o parkiranju v cestnem prometu. Zoper odločbo o prekršku je po prvem odstavku 59. člena ZP-1 dovoljena zahteva za sodno varstvo.
6. Za odločitev v sporu glede pristojnosti v obravnavanem primeru je pomembno, da je Policijska postaja Ljubljana Center pred odstopom zahteve za sodno varstvo v odločanje Okrajnemu sodišču v Ljubljani izvedla ugovorni postopek, ki ga v primerih izdaje posebnih plačilnih nalogov predvidevata tako 57.a kot tudi 57.b člen ZP-1. Na podlagi 57.b člena ZP-1 je nato izdala odločbo o prekršku, s katero je odločila o zahtevi za sodno varstvo kot o ugovoru zoper plačilni nalog. Zoper to odločbo prekrškovnega organa pa je bila vložena zahteva za sodno varstvo, ki je predmet spora glede pristojnosti.
7. Glede na navedeno je Ustavno sodišče odločilo, da je za odločanje o zahtevi za sodno varstvo pristojno Okrajno sodišče v Ljubljani.
C.
8. Ustavno sodišče je sprejelo to odločbo na podlagi četrtega odstavka 61. člena ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Odločbo je sprejelo soglasno.
Jože Tratnik
Predsednik
Opombi:
[1] Okrajno sodišče v Ljubljani v predmetnem sklepu sicer navaja "ZP-1B", vendar je tega dne dejansko začel veljati Zakon o spremembah in dopolnitvah Zakona o prekrških ZP-1D (Uradni list RS, št. 115/06 – v nadaljevanju ZP-1D). Da gre zgolj za napako v zapisu, je mogoče ugotoviti tudi po vsebini sklepa, saj sodišče povzema vsebino ZP-1D.
[2] Po domnevni storitvi prekrška je bil ZP-1 spremenjen z  Zakonom o spremembah in dopolnitvah Zakona o prekrških (Uradni list RS, št. 17/08 – v nadaljevanju: ZP-1E), ki ga je treba uporabiti za odločitev v sporu glede pristojnosti,  saj ZP-1E v prehodnih določbah ničesar ne določa glede postopkov, ki so začeti pred njegovo uveljavitvijo.